Introduksi 747 mlebu ing dines kagolong mulus, tanpa masalah lan bisa ngatasi kasamaran utawa kakuwatiran yèn sawetara papan anggegana ora bisa nangani montor mabur sing gedhéné kaya mengkéné iki. Senadyan uga ana masalah tèknis, nanging kabèh sacara rélatif namung cilik waé lan bisa ditangani cepet. Sawisé diluncuraké déning Pan Am, maskapé pamaburan liyané uga akèh sing tuku lan nganggo 747 supaya bisa kompetitif. Boeing dhéwé ngira yèn separo saka kabèh 747 sing didol iku marang maskapé sing mbutuhaké radius pamaburané sing dawa lan dudu merga kapasitas pesawaté sing gedhé. Nanging senadyan 747 iku nduwé béya operasi sing murah dhéwé per kursi, béya operasi murah iki namung bisa dicapai yèn okupansi kursi iku nyedhaki 100%. Béya operasi per kursi dadi munggah yèn okupansiné medhun. Konsumsi bahan bakar 747 sing ora kebak banget isiné, kurang luwih 70% contoné, nganggo luwih saka 95% bahan bakar sing dibutuhaké 747 sing kebak. Béya operasi sing dhuwur dadi ana yèn pesawaté ora ngangkut penumpang akèh.